Pregătirea lucrării de licență/disertație în format PDF în vederea depunerii

(1) Cum salvez lucrarea de licență în format PDF?

Odată finalizată lucrarea de licență/disertație în format Word, mă asigur că am salvat ultimele modificări.

Apoi, din Microsoft Word, aleg meniul *File (Fișier*), comanda *Save as (Salvare ca*). Apoi aleg destinația de salvare, denumirea fișierului (*File name*) și formatul de fișier (*Save as type: PDF*). În directorul de destinație a apărut un fișier tip PDF cu lucrarea de licență/disertație.

(2) Cum realizez o copie scanată a semnăturii mele?

Pe o foaie perfect albă de hârtie, semnez cu un stilou sau pix de culoare albastră.

Apoi scanez semnătura în format imagine (JPEG sau echivalent) folosind un scanner sau camera foto a telefonului.

Prelucrez fișierul rezultat cu programul Paint (*Start – Windows Accessories – Paint*) astfel încât să decupez marginile albe inutile. Practic, va rezulta o imagine de formă dreptunghiulară sau pătrată care încadrează perfect semnătura.

(3) Cum inserez semnătura în fișierul PDF cu lucrarea de licență?

Deschid fișierul PDF rezultat în pasul (1) cu programul Adobe Acrobat Reader (gratuit).

Din meniul *View (Vizualizare)* aleg grupul de comenzi *Tools (Instrumente*)și, de acolo, funcția *Fill and Sign (Completare și semnare)*. În partea din dreapta apare o bară de instrumente, de unde aleg *Fill and Sign (Completare și semnare)*.

Se deschide o bară de instrumente nouă în partea de sus a ferestrei, de unde aleg comanda *Sign (Semnare*). Fac click pe semnul „+” și se deschide o fereastră în care aleg opțiunea *Picture (Imagine)*.

În noua fereastră deschisă voi căuta în calculator fișierul cu imaginea semnăturii, îl selectez și apăs butonul *Open*. În acest moment am adăugat semnătura proprie în Adobe Acrobat Reader.

Urmează să inserez semnătura pe fiecare pagină a lucrării mergând din nou la comanda *Sign (Semnare)*, unde găsesc imaginea semnăturii mele. Fac click pe imagine și aplic semnătura cu click stânga pe fiecare pagină a lucrării.

(4) Cum salvez fișierul PDF cu semnături rezultat?

Din Adobe Acrobat Reader aleg meniul *File (Fișier*), comanda *Save as (Salvare ca*) și salvez din nou documentul PDF cu o altă denumire. Noul fișier va avea semnătura mea inserată pe fiecare pagină.